
SAOPŠTENJE ZA JAVNOST
Beograd, 27. jula 2009.g.                          

Krajem jula ove godine u Skupštini se, između ostalih zakona, glasa i o Zakonu o kulturi. Posle skoro dve decenije kulturu će regulisati novi zakon, ali on, na žalost, nije moderan i u skladu sa evropskim zakonodavstvom. Nakon brojnih primedbi, ministar kulture, g. Nebojša Bradić, obećao je da će usvojiti amandmane koji bi koliko toliko popravili zakon. Međutim, to se nije desilo te će Zakon biti manjkav, pun nedorečenosti i neće modernizovati celokupni sistem kulture, kao što je najavljeno.

Najviše nas brinu ugovori o radu na tri godine koje će zaposleni u kulturi ubuduće imati. Želeli bismo da upozorimo srpsku javnost da ovakve odredbe stoje u potpunoj suprotnosti sa Direktivom 1999/70/EC Evropske Unije (pogledati http://eur-lex.europa.eu) i da će se njihovim usvajanjem drastično pogoršati uslovi rada i životni standard umetnika u našoj zemlji. Postavlja se pitanje da li Ministarstvo kulture uopšte vodi politiku približavanja Evropskoj Uniji, gde se pomenutom direktivom regulišu ugovori o radu u institucijama kulture koje delimično finansiraju država, grad ili pokrajina. Ova direktiva jasno navodi da ugovor o radu na neodređeno vreme predstavlja normu, a da postoje izuzetni slučajevi kada su mogući ugovori na određeno vreme. 
Na našu veliku žalost i zabrinutost, u pripremi Predloga zakona o kulturi ovakva rešenja nisu uzeta u obzir. Predlog zakona o kulturi nije u skladu ni sa Zakonom o radu, ali izgleda da na ovakve protivrečnosti više i ne reagujemo. UNSIS već nekoliko meseci pokušava da skrene pažnju domaće i svetske javnosti na problematične odredbe Predloga zakona o kulturi, a razna evropska udruženja scenskih i muzičkih umetnika su ga okarakterisala skandaloznim. Poražavajuće je to što nas ministar Bradić približava Evropskoj Uniji uspostavljanjem evropskih izuzetaka kao naših standarda i, što je daleko opasnije, slabljenjem naših kulturnih institucija od nacionalnog značaja pod gromoglasnim sloganima i pravilima koji za ovakve insitucije nigde ne postoje.  

